በክልሉ ለ350 ሺ ለሚጠጉ ወገኖች የስራ እድል ተፈጠረ
አዲስ አበባ፤ ነሐሴ 7/2005 (ዋኢማ) – በተጠናቀቀው በጀት ዓመት በአማራ ክልል በሚገኙ 10 ዞኖችና 38 ከተሞች 350ሺ ለሚጠጉ ወገኖች የሥራ እድል እንደተፈጠረላቸው የክልሉ ጥቃቅንና አነስተኛ ኢንተርፕራይዞች ልማት ኤጀንሲ አስታወቀ፡፡የኤጀንሲው የህዝብ ግንኙነት ዋና የሥራ ሂደት ኃላፊ አቶ ዘለዓለም ንጉሤ ለዋልታ ኢንፎርሜሽን ማዕከል እንደገለፁት፤ በተጠናቀቀው የበጀት ዓመት በክልሉ በሚገኙ 10 ዞኖችና 38 የከተማ አስተዳደሮች ውስጥ ለሚገኙ 324ሺ 082 ወገኖች በጥቃቅንና አነስተኛ ኢንተርፕራይዞች ልማት የሥራ እድል ለመፍጠር ታቅዶ 341 ሺ 954 የሚሆኑ ወገኖችን የስራ እድሉ ተፈጥሮላቸዋል፡፡እንደኃላፊው ገለጻ የሥራ እድሉ ከተፈጠረላቸው ወገኖች መካከል 119ሺ 531 የሚሆኑት ሴቶች ሲሆኑ፤ ይህም በሥራ እድል ፈጠራው የሴቶችና የወጣቶች ተጠቃሚነት 67 በመቶ መድረሱን ያሳያል ብለዋል፡፡ከዚህም ሌላ 24ሺ 458 የሚሆኑ የቴክኒክና ሙያ፣ የኮሌጅና የዩኒቨርሲቲ ምሩቃን በተፈጠረው የሥራ እድል ተጠቃሚ ሁነዋል፡፡የሥራ እድሉ የተፈጠረው በጨርቃጨርቅና አልባሳት፣ በዕደ ጥበባት፣ በእንጨትና ብረታብረት፣ በኮንስትራክሽን፣ በከተማ ግብርናና በንግድና አገልግሎት ዘርፍ መሆኑን የገለጹት አቶ ዘላለም የሥራ እድል ፈጠራው ከዕቅዱ ጋር ሲነጻጸር የ5 በመቶ ብልጫ እንዳለው ጠቁመዋል፡፡በበጀት ዓመቱ ዜጎችን በስራ እድል ተጠቃሚ በማድረግ ረገድ የተሻለ ቢሆንም አብዛኛው በጊዜያዊ የሥራ እድል ፈጠራ ላይ ያተኮረ በመሆኑ በ2006 የበጀት ዓመት በቋሚ የሥራ እድል ፈጠራ ዙሪያ ትኩረት በመስጠት በርካታ ኢንተርፕራይዞችን ለማፍራት መታቀዱን ከሰጡት ገለጻ መረዳት መቻሉን ዋልታ ኢንፎርሜሽን ማዕከል ዘግቧል፡፡